Forlater Strømsgodset til fordel for Portland Timbers

USA NESTE STOPP: Adam Larsen Kwarasey forlater Strømsgodset og går til den amerikanske MLS-klubben Portland Timbers. Foto:Thor-Erik Claussen,VG

Kwarasey klar for amerikansk klubb

﻿

Adam Larsen Kwarasey (26) bytter ut Drammen med den amerikanske vestkysten. Keeperen er enig med MLS-klubben Portland Timbers.

Morten Stokstad

1. desember 2014

Artikkelen er over fem år gammel

Etter det VG erfarer har den mangeårige Strømsgodset-keeperen allerede skrevet under en lengre avtale med klubben til den tidligere Vålerenga-midtstopperen Pa-Modou Kah. I løpet av kort tid blir han presentert som Portland-spiller.

Portland Timbers holder til i staten Oregon, ikke så langt fra storbyen Seattle.

Selv ønsker en ferierende Adam Larsen Kwarasey ikke å kommentere VGs opplysninger. Men etter den siste hjemmekampen mot Molde i årets serie uttalte han at det var så godt som klart med en ny klubb.

Den klubben er altså Portland Timbers i den amerikanske proffligaen Major League Soccer (MLS). Keeperen - som sto i mål for Ghana under sommerens VM - valgte ikke å skrive ny kontrakt med Strømsgodset og går gratis til sin nye arbeidsgiver.

Portland Timbers mest kjente spiller er Liam Ridgewell med fortid i Aston Villa, Birmingham og West Bromwich Albion.

Publisert: 01.12.14 kl. 22:30

Les også

Mer om Strømsgodset IF